1966R5017 — SL — 06.02.2006 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:

▼B

▼

UREDBA KOMISIJE št. 17/66/Euratom

z dne 29. novembra 1966

o izvzetju prenosa majhnih količin rud, snovi vira in posebnih cepljivih snovi iz pravil poglavja o preskrbi

KOMISIJA EVROPSKE SKUPNOSTI ZA ATOMSKO ENERGIJO JE ob upoštevanju določb Pogodbe o ustanovitvi Evropske skupnosti za atomsko energijo, zlasti členov 2(d), 74, 77, 124 in 161 Pogodbe, ker se je količina jedrskih snovi, ki se zdaj uporabljajo v raziskovalne namene, povečala, odkar je začela veljati Uredba Komisije št. 10 z dne 19. decembra 1961; ker se pri preskrbi Skupnosti v zvezi z jedrskimi snovmi omogoči izvzetje, predvideno s členom 74, ki ga je treba odobriti tako, da se vsem uporabnikom zagotovi redna in pravična dobava rud, snovi vira in posebnih cepljivih snovi, SPREJELA NASLEDNJO UREDBO:

Člen 1

Glede rud ter uranovih in torijevih snovi vira se iz določb poglavja VI Pogodbe izvzame naslednje:

— prenosi znotraj Skupnosti in uvoz v Skupnost v količini, ki na transakcijo ne presega vsebnosti ene tone urana in torija (ali urana ali torija), do petih ton na uporabnika na leto, za katero koli od teh snovi,

— izvoz iz Skupnosti v količini, ki na transakcijo ne presega vsebnosti ene tone urana in torija (ali urana ali torija), do petih ton na izvoznika na leto, za katero koli teh snovi.

Člen 2

▼M1

V zvezi s posebnimi cepljivimi snovmi so prenosi znotraj Skupnosti, uvoz vanjo in izvoz iz nje izvzeti iz določb poglavja VI Pogodbe, če obravnavana količina, izražena v elementarni obliki, ne presega 200 gramov urana 235, urana 233 ali plutonija v kakršnikoli transakciji z omejitvijo 1 000 gramov katere koli snovi na leto na uporabnika. Pri uvozu in izvozu se omenjeno pravilo uporablja ob upoštevanju sporazumov o sodelovanju, ki jih je Skupnost sklenila s tretjimi državami.

▼

Člen 3

Od vsake osebe, ki uvaža ali izvaža, in vsakega dobavitelja, ki opravlja promet znotraj Skupnosti v skladu z izvzetjem iz člena 1 in 2 te uredbe, se zahteva, da Dobavni agenciji predloži četrtletno poročilo o tako opravljenih transakcijah z naslednjimi informacijami:

(a) datum sklenitve dobavne pogodbe;

(b) imena pogodbenih strank;

(c) kraj, kjer je bil material proizveden;

(d) kemijske in fizikalne (oz. kemijske ali fizikalne) lastnosti teh proizvodov;

(e) količina v metričnih enotah ( 1 );

(f) uporaba ali namen uporabe teh rud, snovi vira in posebnih cepljivih snovi.

Mesečna poročila je treba predložiti Agenciji v roku enega meseca po vsakem četrtletju, v katerem so bile izvedene transakcije iz te uredbe.

Člen 4

Ta uredba začne veljati na dan objave v Uradnem listu Evropskih skupnosti. Z njo se razveljavi in nadomesti uredba, ki jo je Komisija sprejela 29. novembra 1961 in je bila objavljena v Uradnem listu Evropskih skupnosti dne 19. decembra 1961 in katere spremenjena različica je bila objavljena v Uradnem listu dne 20. januarja 1962.

( 1 ) Zgoraj omenjeni podatki morajo biti izraženi v kilogramih vsebovanega urana ali torija, ko gre za rude in osnovni material, ter v gramih urana 233, urana 235 ali plutonija, ko gre za posebne cepljive snovi. Decimalna števila se zaokrožijo na najbližje manjše ali večje celo število, odvisno od tega, ali je decimalni del števila večji ali manjši od 0,5. Kadar je decimalni del števila enak 0,5, se število zaokroži na najbližje večje ali manjše celo število, odvisno od tega, ali je številka pred decimalno vejico sodo ali liho število.